CXL.  Rodulpho priori Camaldulensi ejusque successoribus asserit monasterium Prataliense a Jeronymo episcopo Aretino donatum.   (Laterani, Jun. 15.) [MITARELLI,  Ann. Camal.,  III, Append., 496.]
ADRIANUS episcopus, servus servorum Dei, dilectis filiis RODULPHO priori Camaldulensi, ejusque fratribus, tam praesentibus quam futuris, regularem vitam professis, in perpetuum.
Quoties illud a nobis petitur, quod religioni et honestati convenire dignoscitur, animo nos decet libenti concedere, et petentium desideriis congruum impertiri suffragium. Petivistis a nobis, dilecti in Domino filii, ut donationem monasterii de Pratalia et concessionem vobis et per vos Ecclesiae Camaldulensi a venerabili fratre nostro Jeronymo Aretino episcopo vobis canonice factam, auctoritate apostolica muniremus, nos vero ex ejusdem fratris episcopi litterarum tenore, quas nobis transmisit, plenarie cognoscentes, eamdem donationem canonice factam auctoritate apostolica confirmamus, et confirmationem ipsam ratam et inconcussam perpetuis temporibus decernimus permanere. Praefatum ergo monasterium cum ecclesiis et omnibus pertinentiis suis vobis munimine sedis apostolicae confirmantes ipsum sub apostolicae sedis et nostra speciali protectione suscipimus et praesentis scripti privilegio communimus. In primis siquidem statuentes ut ordo monasticus, qui secundum Deum et beati Benedicti Regulam atque ordinem Camaldulensium fratrum ibidem dignoscitur institutus, perpetuis in eodem loco temporibus inviolabiliter observetur. Praeterea quascunque possessiones, quaecunque bona idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino poterit adipisci, firma vobis, et his qui in eodem monasterio studuerint Domino deservire, et illibata permaneant. Sepulturam quoque illius loci liberam esse concedimus, ut eorum devotioni et extremae voluntati, qui se illic sepeliri deliberaverint, nisi forte excommunicati vel interdicti sint, nullus obsistat, salva tamen justitia matricis ecclesiae. Sane novalium ejusdem monasterii, quae propriis manibus aut sumptibus excoluntur, sive de nutrimentis animalium vestrorum nullus decimas praesumat exigere Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur, etc.Ego Bernardus, presb. card. tit. S. Stephani in Ego Adrianus, catholicae Ecclesiae episcopus Ego Gregorius, Sabinensis episcopus. Ego Manfredus, presb. card. tit. Sanctae Sabinae. Ego Julius, presb. card. tit. Sancti Marcelli. Ego Hubaldus, presb. card. tit. S. Crucis in Jerusalem. Ego Guido, presb. card. tit. Pastoris. Ego Octavianus, presb. card. tit. S. Caeciliae Coelio Monte. Ego Joannes, presb. card. SS. Joannis et Pauli tit. Pammachii. Ego Ildebrandus, presb. card. tit. Basilicae XII apostolorum. Ego Oddo, diac. card. Sancti Nicolai in Carcere Tulliano. Ego Oddo, diac. card. Sancti Georgii ad Velum Aureum. Ego Bonadies, diac. card. Sancti Angeli. Ego Boso, diac. card. SS. Cosmae et Damiani. Datum Laterani per manum Rolandi, sanctae Romanae Ecclesiae presbyteri cardinalis et cancellarii, XVII Kalend. Julii, indictione V, Incarnationis Dominicae anno 1157, pontificatus vero domni Adriani papae IV anno III.